Ի՞նչ կարգավիճակ կունենան ԵՄ քաղաքացիները Բրեքզիթից հետո
Եվրամիության գագաթաժողովից հետո դաշինքի ղեկավարությունն անդրադառձավ ԵՄ-ին առնչվող մի շարք հարցերի, ներառյալ՝ Մեծ Բրիտանիայի վարչապետի ԵՄ քաղաքացիների մասին առաջարկությանն ու Ֆրանսիայի նախագահի առևտրային և ներդրումային հարցերով մոտեցումներին։
Եվրոպական խորհրդի նախագահ Դոնալդ Թասքն իր մամլո ասուլիսի ընթացքում անդրադառձել է ԵՄ գագաթաժողովին քննարկված մի շարք հարցերի, ներառյալ Մեծ Բրիտանիայի վարչապետ Թերեզա Մեյի առաջարկությանը՝ Բրեքզիթի պարագայում Մեծ Բրիտանիայում բնակվող ԵՄ քաղաքացիների հետագա ճակատագրի մասին: «Մենք պետք է վստահ լինենք, որ Բրեքզիթից հետո ԵՄ և Մեծ Բրիտանիայի քաղաքացիների իրավունքներն ամբողջապես պաշտպանված են: Իմ նախնական կարծիքով բրիտանական իշխանությունների առաջարկը մեր սպասումներից ցածր է և իր մեջ պարունակում է իրավիճակը բարդացնելու ռիսկեր այս համատեքստում: Սակայն մեր մասնագետների թիմը ուշադրությամբ կուսումնասիրի առաջարկը պաշտոնապես այն ստանալուց հետո»,- հայտարարել է Թասքը: Երեք միլիոն ԵՄ քաղաքացիներ բնակվում են Մեծ Բրիտանիայում: Երկրի իշխանությունները հավաստիացրել են, որ որևէ ԵՄ քաղաքացի չի արտաքսվի Բրեքզիթի պատճառով: Բրիտանական կառավարության առաջարկով ԵՄ այն քաղաքացիները, ովքեր 5 տարուց ավել բնակվում են Մեծ Բրիտանիայում կարող են այնտեղ բնակվել մշտական: Մնացած քաղաքացիներն այս կարգավիճակին հասնելու համար պետք է անցնեն 5 տարվա բնակության շեմը: Եվրոպական հանձնաժողովի նախագահ Ժան- Կլոդ Յունկերն իր հերթին ասել է, որ գագաթաժողովին բրիտանական առաջարկը չի քննարկվել և այն պետք է քննարկվի Բրեքզիթի հարցով ԵՄ հատուկ բանագնաց Մայքլ Բարնիերի կողմից պաշտոնական բանակցությունների շրջանակում: Նա նաև անդրադարձել է Ֆրանսիայի նախագահ Մաքրոնի առևտրային և ներդրումային քաղաքականության մասին մոտեցումներին: «Անձամբ ես ամբողջապես կիսում են նախագահ Մաքրոնի մոտեցումները: Ես ևս ցանկանում եմ բաց Եվրոպա, սակայն որոշակի սահմանափակումներով: Եվրահանձնաժողովն արդեն ուսումնասիրում է այս խնդիրը: Ֆրանսիայի նախագահի ու Եվրահանձնաժողովի միջև չկան տարաձայնություններ այս հարցերի շուրջ»,- ասել է Յունկերը: Եվրահանձնաժողովի նախագահի կարծիքով որոշ սահմանափակումներ անհրաժեշտ են էներգետիկ, բանկային և տեխնոլոգիաների ասպարեզներում: